Broj: 711-I-1632-P-166-20-03-08

Zagreb, 25. rujna 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnice Tonke Ivčević, gradonačelnice Grada Komiže,** na 99. sjednici, održanoj 25. rujna 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Tonke Ivčević, gradonačelnice Grada Komiže, neće se pokrenuti, s obzirom da navodi iz prijave zaprimljene protiv navedene dužnosnice, dana 14. srpnja 2020.g., pod brojem: 711-U-2455-P-166/20-01-1 te navodi iz dopune prijave zaprimljene dana 24. srpnja 2020.g. pod brojem: 711-U-2558-P-166/20-02-1, ne sadrže nove činjenice niti okolnosti, već se u bitnome iznose iste okolnosti povodom kojih je Povjerenstvo na 30. sjednici, održanoj 4. prosinca 2018.g. donijelo Odluku o nepokretanju postupka protiv navedene dužnosnice, broj: 711-I-242-P-419-17-18/19-07-17 te stoga ne postoje pretpostavke za ponovno odlučivanje o istoj pravnoj stvari o kojoj je već riješeno.**

Obrazloženje

Protiv dužnosnice Tonke Ivčević, gradonačelnice Grada Komiže, podnesena je dana 14. srpnja 2020.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-2455-P-166/20-01-1 te je povodom iste otvoren predmet P-166/20.

Dana 24. srpnja 2020.g. pod brojem: 711-U-2558-P-166/20-02-1 Povjerenstvo je zaprimilo dopunu navedene prijave.

U predmetnoj prijavi i dopuni prijave se u bitnom navodi da dužnosnica Tonka Ivčević, imala saznanja o izvođenju radova na otoku Biševu kojima su devastirana kulturna i prirodna obilježja navedenog otoka, a koji su izvođeni bez potrebnih dozvola za gradnju od strane osobe s kojom je dužnosnica u rodbinskom srodstvu. U prijavi se nadalje navodi da je dužnosnica dala privolu za navedenu gradnju iako sporni objekt nije u skladu s važećom prostorno planskom dokumentacijom Grada Komiže i Zakonom o gradnji.

U prijavi se također ukazuje na povredu Zakona o javnoj nabavi od strane trgovačkog društva Nautički centar Komiža d.o.o.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 39. propisano je da su gradonačelnici i njihovi zamjenici dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da je Tonka Ivčević dužnost gradonačelnice Grada Komiže obnašala u mandatu 2013.-2017., a navedenu dužnost obnaša i u aktualnom mandatu, počevši od 25. svibnja 2017.g. te je stoga povodom obnašanja navedene dužnosti obvezna postupati sukladno odredbama ZSSI-a.

Povjerenstvo utvrđuje da je na 30. sjednici, održanoj 4. prosinca 2018.g., u predmetu broj: P-419/17 donijelo odluku da se postupak protiv dužnosnice Tonke Ivčević, gradonačelnice Grada Komiže, neće pokrenuti, s obzirom da iz prikupljene dokumentacije vezano za građevinske zahvate na nekretnini u vlasništvu trgovačkog društva Ames Izleti d.o.o., a koja se nalazi u neposrednoj blizini zaštićenog kulturnog dobra crkve sv. Silvestra na otoku Biševu, ne proizlazi da bi dužnosnica počinila zabranjeno djelovanje iz članka članka 7. stavka 1. podstavka c) ZSSI-a ili povredu neke druge odredbe toga Zakona.

Povjerenstvo stoga u opisanim okolnostima primjenjuje načelo *ne bis in idem*, sukladno kojem se protiv nikoga ne može ponovo voditi postupak zbog povrede zakona, radi koje je već pravomoćnom odlukom nadležnog tijela oslobođen ili proglašen krivim te sukladno kojem nitko ne može ponovo biti sankcioniran od nadležnog tijela za povredu zakona za koju mu je isto tijelo već izreklo sankciju.

Povjerenstvo također napominje da nije nadležno odlučivati o povredama Zakona o javnoj nabavi. Upravni nadzor nad provođenjem Zakona o javnoj nabavi provodi središnje tijelo državne uprave nadležno za politiku javne nabave, a za rješavanje o žalbama izjavljenim sukladno odredbama Zakona o javnoj nabavi i propisa kojim se uređuje javna nabava nadležna je Državna komisija za kontrolu postupaka javne nabave.

Slijedom svega navedenog, Povjerenstvo je donijelo odluku kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Tonka Ivčević, elektroničkom dostavom
2. Podnositelju prijave, e-mailom
3. Objava na internetskoj stranici Povjerenstva
4. Pismohrana